**Oleg Dmitrijevitš Saprykin** (ven. Олег Дмитриевич Сапрыкин, s. 12. helmikuuta 1981 Moskova, Venäjän SFNT, Neuvostoliitto) on venäläinen uransa lopettanut jääkiekkoilija, pelipaikaltaan laitahyökkääjä.

Ura
---

Saprykin on TsSKA Moskovan kasvatti. Hän aloitti pääsarjauransa kaudella 1997–1998, jolloin hän pelasi seurassa 20 ottelua Venäjän superliigassa. Tämän jälkeen Saprykin siirtyi rapakon taakse WHL-juniorisarjaan. Kaksi kautta Seattle Thunderbirdsissä olivat jättimenestyksiä, ensimmäisellä kaudella syntyi tehot 47+46=93. Tämä herätti NHL-seurojen kiinnostukset, ja Calgary Flames varasi hänet ensimmäisellä kierroksella peräti 11. pelaajana NHL:n varaustilaisuudessa.

Kaudella 1999–2000 Saprykin pääsi haistelemaan NHL-tunnelmaa neljän ottelun verran. Kauden 2000–2001 hän pelasi kokonaan Flamesissa, tehden 59 ottelussa tehot 9+14=23. Seuraavan kauden hän vietti pääosin AHL:ssä Saint John Flamesissa. Kausi 2001–2002 sujui pääosin NHL:ssä.

Kaudella 2003–2004 Saprykin pelasi pelkästään NHL:ssä ja Calgary eteni Stanley Cup -finaaleihin, jotka se hävisi Tampa Bay Lightningille. Saprykin oli pudotuspeleissä suuressa roolissa. NHL:n työsulkukauden 2004–2005 Saprykin pelasi kasvattajaseurassaan TsSKA Moskovassa.

Kaudeksi 2005–2006 Saprykin palasi NHL:ään ja Phoenix Coyotesiin, johon hänet oli myyty Denis Gauthierin kanssa vaihdossa Daymond Langkowiin. Seuraavalla kaudella hän teki Phoenixissa NHL-uransa piste-ennätyksensä 14+20=34 ja vakuutti hyvällä kahden suunnan pelillä, mutta tästä huolimatta hänet kaupattiin kesken kauden Ottawa Senatorsiin. Saprykin pelasi seurassa uransa toiset Stanley Cup -finaalit, mutta hän oli jälleen häviävänä osapuolena Anaheim Ducksin vietyä voiton.

Kaudeksi 2007–2008 Saprykin pelasi Venäjälle ja kasvattajaseuraansa TsSKA Moskovaan. Hän teki 57 pelissä tehot 29+20=49 ja oli joukkueensa paras pistemies. Seuraava kausi sujui Saprykiniltä vaisummin, kun pistemäärä putosi 39:ään. Kaudeksi 2009–2010 Saprykin siirtyi Dynamo Moskovaan, mistä hän siirtyi kesken kauden SKA Pietariin 24 ottelun jälkeen. Tämän jälkeen Saprykin siirtyi Salavat Julajev Ufaan.

Maajoukkueura
-------------

Saprykin on edustanut Venäjän maajoukkueita. Saprykinin ensimmäinen virallinen arvoturnaus oli vuoden 2003 MM-kilpailut, joissa hän teki neljä tehopistettä. Saprykin pelasi vastuulisessa roolissa vuoden 2009 MM-kilpailuissa, jossa hän teki tehot 4+3=7 ja voitti kultaa. Hän on ollut mukana myös Euro Hockey Tour -turnauksissa.

Lähteet
-------

1. 1 2 3 4 5  Oleg Saprykin *Eliteprospects.com*. Viitattu 13.11.2010. (englanniksi)
2. 1 2 3  Oleg Saprykin *Legends of Hockey*. Hockey Hall of Fame and Museum. Viitattu 13.11.2010. (englanniksi)
3. ↑  Ducks win first Stanley Cup in franchise history *ESPN*.  6.6.2007. ESPN Internet Ventures. Viitattu 13.11.2010. (englanniksi)
4. ↑  CSKA Moskva *Eliteprospects.com*. Rogers Sportsnet. Viitattu 13.11.2010. (englanniksi)
5. ↑  Pettersson, Robert: Tradebomben i KHL  5.6.2009. Hockeysverige.se. Viitattu 13.11.2010. (ruotsiksi)
6. ↑  Pettersson, Robert: Ryske VM-stjärnan kräver flytt  5.12.2009. Hockeysverige.se. Viitattu 13.11.2010. (ruotsiksi)

Aiheesta muualla
----------------

* Oleg Saprykin The Internet Hockey Databasessa (englanniksi)